钦定古今图书集成/理学汇编/学行典/第043卷 > 《大衍虚其一赋》唐·谢观
## 钦定古今图书集成/理学汇编/学行典/第043卷 > 《大衍虚其一赋》唐·谢观

“大衍之数五十，其用四十有九。”未谕一之本末，徒讶
数之奇偶。于是稽所据，推所受，以不用为用端，以非
数为数首。方知一不可见，上不在天；一不可寻，下不
在田。是太极含三之本，居混元不二之筌，成出天入
地之契，乘屈伸合散之权。作数之本，为唱之先。伏质
于无体之体，反形于自然而然，则无者有之宗，有者
“无之据。一从虚而体立，数凭一而神助。舒而用，万象
自虚无而来；摄而终，万象复虚无而去。安得不存我
而立，因我而著？”昧者以此一为无用之徒，先圣以此
一为庶几之处。是以“舍此则数不足，兼之则义有馀。
终万物之末，始万物之初。在穷理以考实，勿存形而
课虚。”亦犹一人无为，兆人欣从。一气无体，群生所共。
本立而道存，主适而臣从。若十二月之轮转，不宰者
岁之宗；三十幅之运行，无有者车之用。今则以未分
而象太极，中分而象二仪，未分而百事隐，中分而百
事随。然后四四而布，七七而具。可以明浅深，可以明
好恶。总而举也，叶仲尼“知命”之筹；考其成焉，契伯玉
“识非”之数。倘明得一之义，庶达“传心”之路。